Καλό μήνα παιδιά!!!

Ο Μάιος είναι ο τελευταίος μήνας της άνοιξης … Πήγατε βολτούλα την Πρωτομαγιά; Από σήμερα μπορούμε να κινούμαστε πιο άνετα, αν προλαβαίνουν οι γονείς σας μπορείτε να περπατήσετε μέχρι το σχολείο και να αγναντέψετε την αίθουσά μας. Αν είναι πρωί ο διευθυντής μας θα είναι εκεί… Δευτέρα και στο μικρόφωνο η Ανθή μας, που μας ανακοινώνει πως θα μείνουμε μακριά από το σχολείο για όλο τον Μάιο…. Δε μας αρέσει αυτό το νέο αλλά θα το δεχτούμε.

Ας ξεκινήσουμε τη δουλεία μας. Δευτέρα 4 Μαΐου 2020. Ο Μάιος, ο όμορφος μήνας, έχει μια παραξενιά… έχει το ζευγαράκι του ***αι*** . Εμείς ξέρουμε πως στα ζευγαράκια ο τόνος πάει στο δεύτερο γράμμα και θα το διαβάζουμε ***ε***. Όμως …όταν τα γραμματάκια «μαλώνουν» η κυρα- Γραμματική τα ξεχωρίζει, αλλάζοντας τον τόνο… γι’αυτό όταν γράφουμε ο Μάιος , ο τόνος πάει στο ***α*** και διαβάζουμε το ***α*** και το ***ι*** ξεχωριστά. Όταν θέλουμε να γράψουμε Μαΐου, δηλαδή ο τόνος να πάει στο ι τότε ανάμεσα στον τόνο βάζουμε δύο μικρές τελείες, που λέγονται διαλυτικά για να διαλύσουν το ζευγαράκι. Το επίθετο της Μυρτούλας μας είναι Μωραΐτη, αν δεν έβαζε τα διαλυτικά στο ***ι*** έπρεπε να το διαβάζουμε «Μωρέτη». Να συνεχίσουμε στο βιβλίο της Γλώσσας με τη θαλάσσια χελώνα. Στη σελίδα 74 ας διαβάσετε το κείμενο «Αρχαίοι μύθοι»… νομίζω πως θα σας αρέσει. Στο κόκκινο θα έχουμε 3 φορές την προτασούλα: **«Τρεις ελέφαντες κουβαλούσαν τη Γη στις ράχες τους.» ΔΕ** θα έχουμε λέξεις. Στο Γλωσσάκι σελίδα 78 έχουμε 3 εργασιούλες. Στην 1η θα βοηθήσουμε τον Μολύβιο γιατί μπερδεύτηκε. Εσείς με ωραίες προτασούλες θα του δώσετε τη σωστή απάντηση. Στη 2η θυμηθείτε πού βάζουμε ***ι***, πού ***η***, και που ***οι***. Στην 3η άσκηση τα κοτσυφάκια μας ετοιμάζουν για το καλοκαίρι.

Στα Μαθηματικάκι στο κεφάλαιο με τις 4Δ παίξτε με τα σχήματα.

Θα αφιερώσουμε ένα παραδοσιακό τραγούδι στους αγαπημένους σας γονείς σας που όλο αυτό τον καιρό είναι οι πολύτιμοι δάσκαλοί σας και θα συνεχίσουν!

<https://youtu.be/EBOPlujvKjs>